Vello Väärtnõu

Vello Väärtnõu (sündinud 17. juulil 1951 Kuressaares) on eesti budist ja kunstnik.
1970. aastatel astus Eesti NSV Kunstnike Liidu noortekoondisesse. Samal ajal alustas Väärtnõu ka budismi propageerimist Eestis. Karjalas piiriületamise katse eest pandi ta koos Tarmo Urbiga vangi, kust vabanes 1982. aastal. 1982. aastal asutas ta Eestimaa Budistliku Vennaskonna, mille liikmes- ja lähiringkond sai tuntuks Taola nime all. 1986. aastal ostis Väärtnõu Pärnumaal Veltsas talukoha eesmärgiga rajada sinna Njingma budistlik klooster.
Vello Väärtnõu oli Eesti Rahvusliku Sõltumatuse Partei (ERSP) loomise idee autor. Ta oli üks 14-st inimesest, kes allkirjastas 21. jaanuaril 1988 "Ettepaneku Eesti Rahvusliku Sõltumatuse Partei loomiseks" ja partei programmi. 30. jaanuaril avalikustati need tema ettevõtmisel korraldatud pressikonverentsil välisajakirjanikele Moskvas. Sama aasta veebruaris saadeti ta dissidentluse eest Nõukogude Liidust välja ja asus elama Rootsi, kus töötas arvutigraafikuna ja tegi kunstinäitusi. Eksiilis veedetud ajast viibis ta mitu aastat ka Himaalajas, kus töötas kaameramehena, külastas koos Lääne teadlastega kloostreid ja õpetlasi ning rajas stuupasid. Alates 2006. aastast tegeles ta internetipõhise tasuta budismi entsüklopeedia koostamisega.
2007. aastal naasis Rootsi kodakondsusega Väärtnõu Eestisse ja hakkas Veltsa talukohta korrastama. Ühtlasi asus ta organiseerima iga-aastast Tallinna Ülikoolis toimuvat konverentsi "Budism ja Põhjala".
20. augustil 2007 korraldas politsei Väärtnõule kuuluvas talus haarangu, kus tabati kuu algul Pärnus toimunud julmas peksmises kahtlustatavad isikud ning leiti 70 g kanepit. Kõik kaheksa talus viibinud isikut, nende hulgas Väärtnõu, vahistati ja neile esitati kahtlus seoses grupiviisilise narkootikumide käitlemisega suures koguses. Hiljem teatas politsei, et avastatud kanep leiti ühe isiku juurest. Kuus isikut, sealhulgas Väärtnõu vabastati vahi alt 48 tundi hiljem.
Väljaande Perth Now andmeil elab Väärtnõu alates 2010. aastast Austraalia väikelinna Yorki lähedal talumajas. 2012. aastal korraldas ta konverentsi "Budism ja Austraalia", mille tervituskõnes tänas ta ürituse organiseerimisele kaasa aitamise eest Henri Lebedevi ja kaht teist Pärnust pärit eestlast. Need kolm isikut vahistati Austraalias sama aasta 6. septembril ja neile esitati süüdistus Eestist Austraaliasse tööle vahendatud kahelt mehelt passide äravõtmises, ähvardustega tööle sundimises ja palga maksamata jätmises. Ajalehe The Weekend Westi ajakirjaniku teatel peatus Väärtnõu konverentsiga seoses majas, kuhu oli registreeritud Lebedevi vahendusfirma, mille üks direktoritest oli politsei andmetel ka Väärtnõu. Murdochi ülikooli kodulehel avaldatud kuulutusel konverentsi "Budism ja Austraalia" kohta oli kontaktisikuks märgitud Henri Lebedev koos telefoninumbriga, mis Lääne-Austraalia budistide nõukogu veebilehel on aga esitatud Väärtnõule kuuluvana. Budismiteemaline portaal, mille taga oli Vello Väärtnõu, eemaldas hiljem tema tervituskõne tekstist süüdistatavate nimed ja nende konverentsiga seotud fotod ning tegi avalduse, milles väideti, et Henri Lebedevil pole konverentsiga mingit seost.
Hiljem samal aastal leidis politsei Väärtnõu maja läbi otsides end voodi alla peitnud isiku, keda ei suudetud aga kohe tuvastada ja peagi vabastati. Hiljem selgus, et tegu oli rahvusvaheliselt tagaotsitava kurjategija Ivar Närepiga, kes oli Eestis 2007. aasta Pärnu peksmise eest süüdi mõistetud. Väärtnõu ise olevat sel ajal Hiinas viibinud.